Thoear (document)
Spelling 2003 van ’t Toears in ‘t kort
door Har Sniekers
1. Klinkers
De klinkers waere gesjreve wie in ’t Nederlands. Ein paar bezunjer teikes zeen:
de è: kumptj vuuer in wuuerd wie: bèd, vès, zègke, versjèt.
de ó: kumptj vuuer in wuuerd wie: hóndj, zón, gróndj, tón.
de ö: kumptj vuuer in wuuerd wie: mös, dörp, plökke, zök.
de ae: kumptj vuuer in wuuerd wie: laeve, paerd, gael, aete.
de ao: kumptj vuuer in wuuerd wie: maon, haok, staon, paol.
de äö: kumptj vuuer in wuuerd wie: väöl, häökske, bäöke, päölke.
Sjrief noeat ee, oo, uu, aa es det vanoet ’t Nederlands verkieërdj is.
Dus: vlege, breve, bloje, moder, sture, ule, vader, laje.
2. Twieëklanke
Vuuerbeeldje van Toearder wuuerd mèt twieëklanke:
de ieë: kumptj vuuer in wuuerd wie: twieë, fieës, mieë, vieë.
de oea: kumptj vuuer in wuuerd wie: Toear, sjroeap, roead, bloeat.
de uue: kumptj vuuer in wuuerd wie: vuuer, wuuerd, duueske, huuere.
de aej: kumptj vuuer in wuuerd wie: traej, gaej, baeje, knaeje.
de uuj: kumptj vuuer in wuuerd wie: luuj, Truuj, kuuj, perrepluuj.
de ej: kumptj vuuer in wuuerd wie: letej, wejje, nejje, bezej.
de eej: kumptj vuuer in wuuerd wie: leej, sneej, reej, deej.
de äöj: kumptj vuuer in wuuerd wie: näöj, dräöj, väöj, näölj.
de aoj: kumptj vuuer in wuuerd wie: braoj, raoj, sjaoj, aoj.
de ooj: kumptj vuuer in wuuerd wie: spooj, blooj, tegooj, zooj.
de aaj: kumptj vuuer in wuuerd wie: flaaj, sjaaj, slaaj, begaaj.
de oew: kumptj vuuer in wuuerd wie: moew, troew, geboew.
Kees in principe vuuer ou en neet vuuer au. Behalve es ’t Nederlands au haet.
Dus: rouke, sjoud, ouge, ouch, koupe, boum, knoup.
Kees in principe vuuer ei en neet vuuer ij. Behalve es ’t Nederlands ij haet.
Dus: stein, leid, ein, kleid, heit, vleis, Lei.
3. Mètklinkers
De mètklinkers zeen wie in ’t Nederlands. Ein paar bezunjer gevalle zeen:
de gk: kumptj vuuer in wuuerd wie: mögke, zègke, ligke, bagke.
de sj: kumptj vuuer in wuuerd wie: sjoon, sjael, sjoeal, sjiene.
de j sjrieve wae in eine mètklinkergroep mer eine kieër en waal op ’t inj.
Dus: blindj, kindj, windj, róndj, hóndj, bóntj, landj, tandj, zandj.
4. De t of d op ’t inj
Es ein woeard in ’t Nederlands op ’t inj ein d haet, blieftj die in ’t Toears bewaardj.
Ouch es die d door ein j gevolgdj waertj. Mer es in ’t Nederlands gein vuuerbeeldj mèt d is,
den sjrieve wae ein t, want die klinktj dao ouch.
Dus: hóndj, landj, wuuerdje, gehadj, gesnaptj, roead, bloeat, gaat, zaat, intrintj, versjèt.
5. ’t Wuuerdje se
De ónbeklemtoeandje vorm van doe (dich) is se. Det is ein woeard.
Wae sjrieve det los van ’t werkwoeard.
Dus: geis se, duis se, kieks se, es se kieks, es se det wèts, es se det lieëts.
6. Internationaal wuuerd
Internationaal wuuerd waere in ’t Toears zoea väöl mäögelik in de internationaal spelling gesjreve.
Dus: telefoon, televisie, computer, chirurg, garage, specialist, jury, machinist.

Limburgish
Hoesloze teks